เอนเตอร์เทนเมนต์วีกลี

***เอนเตอร์เทนเมนต์วีกลี*** () บางครั้งย่อว่า ***อีดับเบิลยู*** () เป็นนิตยสารบันเทิงรูปแบบดิจิทัลสัญชาติอเมริกัน ตั้งอยู่ในนครนิวยอร์ก จัดพิมพ์โดยบริษัทพีเพิล มีเนื้อหาเน้นครอบคลุมด้านภาพยนตร์ โทรทัศน์ ดนตรี ละครบรอดเวย์ หนังสือ และวัฒนธรรมประชานิยม ฉบับตีพิมพ์ครั้งแรกวางจำหน่ายเมื่อวันที่ 16 กุมภาพันธ์ ค.ศ. 1990 ในนครนิวยอร์ก และยุติการตีพิมพ์ฉบับสิ่งพิมพ์ใน ค.ศ. 2022

แตกต่างจากสื่ออื่นที่มุ่งเน้นเนื้อหาเกี่ยวกับคนดัง เช่น *ยูเอสวีกลี* *[[พีเพิล (นิตยสาร)|พีเพิล]]* (ซึ่งเป็นนิตยสารในเครือเดียวกับ*อีดับเบิลยู*) และ*อินทัชวีกลี* นิตยสาร*อีดับเบิลยู* มุ่งเน้นเนื้อหาข่าวสารในวงการสื่อบันเทิงและบทวิจารณ์เชิงวิเคราะห์เป็นหลัก อีกทั้งยังมีความแตกต่างจาก*วาไรตี* และ*เดอะฮอลลีวูดรีพอร์ตเตอร์* ซึ่งก่อตั้งขึ้นในฐานะนิตยสารเชิงอุตสาหกรรมที่มุ่งเป้าต่อผู้เชี่ยวชาญและบุคคลภายในวงการบันเทิง ขณะที่*อีดับเบิลยู* มุ่งสู่ผู้อ่านในวงกว้างทั่วไปมากกว่า

## ประวัติ
*เอนเตอร์เทนเมนต์วีกลี* ก่อตั้งขึ้นในฐานะนิตยสารในเครือของพีเพิล โดยฉบับแรกได้รับการตีพิมพ์เมื่อวันที่ 16 กุมภาพันธ์ ค.ศ. 1990

นิตยสารฉบับนี้ถูกสร้างสรรค์โดยเจฟฟ์ จาร์วิส และก่อตั้งโดยไมเคิล คลินเกนสมิท ซึ่งดำรงตำแหน่งผู้จัดพิมพ์จนถึงเดือนตุลาคม ค.ศ. 1996 การโฆษณาทางโทรทัศน์ในช่วงแรกจัดเพื่อตั้งฐานสมาชิกก่อนตีพิมพ์ ได้แสดงภาพลักษณ์ของนิตยสารว่าเป็นคู่มือสำหรับผู้บริโภคในด้านวัฒนธรรมประชานิยม ครอบคลุมบทวิจารณ์ภาพยนตร์ ดนตรี และหนังสือ รวมทั้งบางโอกาสยังนำเสนอการวิจารณ์วิดีโอเกมและบทละครเวทีด้วย

ใน ค.ศ. 1996 นิตยสารได้รับรางวัลนิตยสารแห่งชาติเพื่อความเป็นเลิศทั่วไป จากสมาคมบรรณาธิการนิตยสารแห่งสหรัฐ และ*อีดับเบิลยู* ได้รับรางวัลเดียวกันนี้อีกครั้งใน ค.ศ. 2002

ในเดือนกันยายน ค.ศ. 2016 นิตยสาร*เอนเตอร์เทนเมนต์วีกลี* ได้ร่วมมือกับ*พีเพิล* เปิดตัวเครือข่าย People/Entertainment Weekly Network ซึ่งเป็น "เครือข่ายวิดีโอออนไลน์แบบรับชมฟรีที่สนับสนุนด้วยโฆษณา นำเสนอทั้งรายการสั้นและรายการรูปแบบยาวที่ครอบคลุมเนื้อหาเกี่ยวกับคนดัง วัฒนธรรมป็อป ครรลองชีวิต และเรื่องราวเชิงมนุษยธรรม" โดยเครือข่ายดังกล่าวได้รับการปรับเปลี่ยนชื่อเป็น PeopleTV ในเดือนกันยายน ค.ศ. 2017

ตั้งแต่ฉบับเดือนสิงหาคม ค.ศ. 2019 เป็นต้นไป *เอนเตอร์เทนเมนต์วีกลี* ได้ปรับรูปแบบการตีพิมพ์เป็นรายเดือน

บรูซ เกอร์ช ประธานฝ่ายบันเทิงของบริษัทเมริดิท ซึ่งดูแลทั้ง*เอนเตอร์เทนเมนต์วีกลี* และ*พีเพิล* กล่าวว่าการลดจำนวนการตีพิมพ์ฉบับสิ่งพิมพ์จะมาพร้อมกับการเพิ่มความเข้มข้นของการนำเสนอข่าวสารในรูปแบบดิจิทัลตลอด 24 ชั่วโมงทุกวัน โดย*เอนเตอร์เทนเมนต์วีกลี* จะยังคงจัดทำ "หน้าปก" รายสัปดาห์ในรูปแบบดิจิทัลต่อไป รวมถึงขยายสู่สื่อพอดแคสต์ ตลอดจนการจัดกิจกรรม และประสบการณ์ร่วมกับคนดังและเทศกาลต่าง ๆ

เจ. ดี. เฮย์แมน รองบรรณาธิการของนิตยสาร*พีเพิล* ได้เข้าดำรงตำแหน่งแทนเฮนรี โกลด์แบลต ในฐานะบรรณาธิการ โดยจากการปรับเปลี่ยนดังกล่าวทำให้มีพนักงานประมาณ 15 คนต้องออกจากงาน อดีตเจ้าของเดิมอย่างบริษัทไทม์ใช้งบประมาณจำนวน 150 ล้านดอลลาร์สหรัฐ ในการพัฒนา*เอนเตอร์เทนเมนต์วีกลี* หลังการเปิดตัวครั้งแรกในเดือนกุมภาพันธ์ ค.ศ. 1990 และได้รับผลตอบแทนจากความอดทนในช่วงปลายปี 1996 เมื่อเริ่มมีกำไรระดับหกหลัก และในช่วงปีที่รุ่งเรืองที่สุด นิตยสารสามารถสร้างกำไรรายปีได้ถึง 55 ล้านดอลลาร์สหรัฐ

แม้ว่านิตยสารจะยังมีกำไรอยู่ก่อนการเปลี่ยนเป็นรายเดือน แต่ในช่วงหลายปีที่ผ่านมา *อีดับเบิลยู* กลับเผชิญแรงกดดัน เนื่องจากเนื้อหาเกี่ยวกับคนดังเพิ่มขึ้นอย่างมากในทุกแพลตฟอร์ม ในขณะที่โฆษณาในสื่อสิ่งพิมพ์ลดลง และแม้จะยังใช้ชื่อว่ารายสัปดาห์อยู่ แต่แท้จริงแล้วมีการตีพิมพ์เพียงปีละ 34 ฉบับ หลังจากเมริดิทเข้าซื้อบริษัทไทม์ในวงเงิน 2.8 พันล้านดอลลาร์สหรัฐ บริษัทเคยพิจารณาขายชื่อนิตยสาร*เอนเตอร์เทนเมนต์วีกลี* พร้อมกับสิ่งพิมพ์อื่น ๆ แต่ท้ายที่สุดถูกโน้มน้าวให้คงไว้ ส่วนหนึ่งเนื่องจากนิตยสารนี้มีความเชื่อมโยงใกล้ชิดกับนิตยสาร*พีเพิล* ซึ่งเป็นแหล่งรายได้สูงสุดของบริษัท

เมื่อวันที่ 2 สิงหาคม ค.ศ. 2021 เว็บไซต์ของฉบับภาษากรีกของนิตยสารได้เปิดตัว ทำให้กรีซเป็นประเทศแรกนอกสหรัฐที่มีนิตยสารฉบับนี้เผยแพร่

ต่อมาในวันที่ 9 กุมภาพันธ์ ค.ศ. 2022 *เอนเตอร์เทนเมนต์วีกลี* ได้ยุติการตีพิมพ์ฉบับสิ่งพิมพ์และเปลี่ยนไปสู่รูปแบบดิจิทัลโดยสมบูรณ์ โดยฉบับสิ่งพิมพ์สุดท้ายคือฉบับเดือน เมษายน ค.ศ. 2022 และในเดือนพฤษภาคม ค.ศ. 2022 แพตริก โกเมซ ซึ่งดำรงตำแหน่งบรรณาธิการบริหาร ได้ก้าวขึ้นสู่ตำแหน่งบรรณาธิการบริหารสูงสุดและผู้จัดการทั่วไปของนิตยสาร

## อ้างอิง

## อ่านเพิ่ม
* 

## แหล่งข้อมูลอื่น
*

หมวดหมู่:นิตยสารอเมริกัน
หมวดหมู่:นิตยสารภาพยนตร์
หมวดหมู่:นิตยสารโทรทัศน์
หมวดหมู่:นิตยสารบันเทิง